Ինֆորմացիայի ազատության կենտրոն

**Ինֆորմացիայի ազատության կենտրոն**, Հայաստանում գործող հասարակական կազմակերպություն, որի գործունեությունն ուղղված է Հայաստանում «Տեղեկատվության ազատության մասին» օրենքի կիրառմանը, պետական կառավարման համակարգի թափանցիկությանն ու հրապարակայնությանը, պետական ոլորտում կոռուպցիոն ռիսկերի նվազեցմանը և այդտեղ քաղաքացիական հասարակության մասնակցությանը։

## Պատմություն
Ինֆորմացիայի ազատության կենտրոնը հիմնադրվել է 2001 թվականի հուլիսի 1-ին Երևանում։ Հիմնադրման ակունքում մի խումբ լրագրողներ և իրավաբաններ էին։ Կազմակերպության հիմնադիր-նախագահը Շուշան Դոյդոյանն է։

2001 թվականից ի վեր կենտրոնը տեղական և միջազգային գործընկերների հետ իրականացրել է տեղեկատվության ազատության ոլորտի զարգացմանը միտված ավելի քան 60 ծրագիր։ Բացի այդ, կազմակերպությունն իրականացնում է նաև ծրագրեր, որոնք միտված են Հայաստանում կոռուպցիայի դրսևորումների վերացմանն ու կոռուպցիայի վերաբերյալ իրազեկվածության բարձրացմանը։ 

Կազմակերպությունն անդամակցում է ՄԱԿ-ի հակակոռուպցիոն կոնվենցիայի կոալիցիային, «Տեղեկատվության ազատություն. Եվրոպա» կազմակերպությանը։ 2019 թվականից ԻԱԿ-ն ՀՀ Հակակոռուպցիոն քաղաքականության խորհրդի կազմում է։ Կազմակերպությունը հանդիսանում է նաև Տեղեկատվության ազատության պաշտպանների միջազգային ցանցի հիմնադիր-անդամ։

## Գործունեություն
Ինֆորմացիայի ազատության կենտրոնն աջակցում է ապատեղեկատվության դեմ պայքարին՝ տարբեր խմբերի համար կազմակերպելով թեմատիկ դասընթացներ, ստանալով և հանրայնացնելով հանրային կյանքին վերաբերող կարևոր ոլորտներին առնչվող տեղեկություններ ու փաստաթղթեր։ ԻԱԿ-ն մշակել է 2023-2025 թվականների Ապատեղեկատվության դեմ պայքարի ազգային ռազմավարությունը և դրա իրականացման ճանապարհային քարտեզը։ Վերջինս պետական մարմիններին և քաղաքացիներին ապատեղեկատվությունից պաշտպանելուն միտված փաստաթուղթ է։ 2018 թվականից կազմակերպությունը համագործակցում է ՀՀ կառավարության հետ բիզնեսում իրական շահառուների թափանցիկության ուղղությամբ՝ որպես փողերի լվացման և հարկերից խուսափելու դեմ պայքարի միջոց։

Կազմակերպության ղեկավար Շուշան Դոյդոյանի, քաղհասարակության մի շարք ներկայացուցիչների և իրավաբանների նախաձեռնությամբ 2001 թվականից մշակվել է «Տեղեկատվության ազատության մասին» օրենքը։ Ազգային ժողովն այն ընդունել է 2003 թվականի սեպտեմբերի 23-ին։ Օրենքը կարգավորում է Հայաստանի Հանրապետությունում գրավոր տեղեկություն ստանալու կարգը։ Կենտրոնը շարունակում է մասնակցություն ունենալ ոլորտի օրենսդրական դաշտի մշակմանը։ 

«Տեղեկատվության ազատության մասին» օրենքի ընդունումից հետո Ինֆորմացիայի ազատության կենտրոնը պարբերաբար իրականացնում է մշտադիտարկումներ՝ Հայաստանում տեղեկատվության ազատության վիճակը գնահատելու համար։ 

Կենտրոնն ամեն տարի կազմակերպում է «Ոսկե բանալի» մրցանակաբաշխությունը։ Ոսկե բանալին շնորհվում է որպես հրապարակայնության խորհրդանիշ, իսկ Ժանգոտ կողպեքը՝ գաղտնիության կամ տեղեկատվության չտրամադրման խորհրդանիշ։ Բանալին շնորհվում է «Տեղեկատվության ազատության մասին» օրենքը լավագույնս պահպանած պետական գերատեսչությանը, պաշտոնյային, հասարակական կազմակերպությանը, տեղական ինքնակառավարման մարմնին, լրագրողներին։ Իսկ արդեն Կողպեքը՝ օրենքը խախտած, տեղեկություն չտրամադրած գերատեսչությանը։ Հրապարակվում է նաև այն պաշտոնյաների, կազմակերպությունների Սև ցուցակը, որոնք այդ տարի թերի են պատասխանել հարցումներին, դրանք թողել են անպատասխան կամ անհիմն պատճառով մերժել են տեղեկատվություն տրամադրել։

## Ծանոթագրություններ

## Արտաքին հղումներ
* Ինֆորմացիայի ազատության կենտրոնի պաշտոնական կայք

Կատեգորիա:Հայաստանի հասարակական կազմակերպություններ